Fid-dawl tal-Jum Internazzjonali ta' Tolleranza Żero għall-Mutilazzjoni Ġenitali Femminili, fis-6 ta' Frar 2021, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/il-Viċi President tal-Kummissjoni Josep Borrell Fontelles, il-Viċi President għall-Valuri u t-Trasparenza, Věra Jourová,, il-Viċi President għad-Demokrazija u d-Demografija, Dubravka Šuica, il-Kummissarju għall-Ugwaljanza, Helena Dalli, u l-Kummissarju għas-Sħubijiet Internazzjonali, Jutta Urpilainen, ingħaqdu flimkien biex jaffermaw mill-ġdid l-impenn b'saħħtu tal-UE li tinqered il-mutilazzjoni ġenitali femminili madwar id-dinja u għamlu d-dikjarazzjoni li ġejja: “L-ebda mara jew tifla m'għandha ssofri mill-vjolenza. Il-mutilazzjoni ġenitali femminili (MĠF) hija ksur serju tad-drittijiet tal-bniedem u att ta' vjolenza kontra n-nisa u l-bniet. Huwa stmat li aktar minn 200 miljun mara u tifla madwar id-dinja sofrew mill-MĠF. Fl-Ewropa jgħixu mill-inqas 600,000 mara u tifla bil-konsegwenzi tal-MĠF, ħafna drabi b'effett serju fuq is-saħħa u l-benessri tagħhom, kif ukoll b'periklu għal ħajjithom. Minħabba l-COVID-19 kien hemm tfixkil fil-programmi ta' prevenzjoni, u l-progress biex din il-prattika faħxija titnaqqas kien imminat serjament. Kull pass lura jpoġġi eluf ta' nisa u bniet f'riskju. Il-MĠF ma tistax tiġi ġġustifikata bħala prattika kulturali jew tradizzjonali — hija reat u ksur tad-drittijiet tal-bniedem. Ħafna nies u komunitajiet m'għadhomx jipprattikaw il-MĠF. Il-bidla hija possibbli u qed isseħħ. Il-prevenzjoni tal-vjolenza abbażi tal-ġeneru u l-protezzjoni tas-superstiti huma fil-qalba tal-politika tal-Unjoni dwar l-ugwaljanza. B'mod konformi mal-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020–2024, mal-Istrateġija tal-UE dwar l-Ugwaljanza bejn il-Ġeneri 2020–2025 u mal-Pjan ta' Azzjoni dwar l-Ugwaljanza bejn is-Sessi IIIaħna impenjatili nintensifikaw l-azzjonijiet tagħna biex intemmu l-MĠF fl-Ewropa u madwar id-dinja. Għal dan il-għan ngħinu lis-superstiti u naħdmu magħhom, mal-familji u mal-komunitajiet affettwati, mal-esperti u ma' dawk li jfasslu l-politika, biex intemmu l-MĠF. Din is-sena se nippreżentaw ukoll proposta għall-prevenzjoni u biex niġġieldu forom speċifiċi ta' vjolenza abbażi tal-ġeneru, u Rakkomandazzjoni speċifika għall-prevenzjoni ta' prattiki dannużi. L-Istrateġija li jmiss tal-UE dwar id-Drittijiet tat-Tfal tagħmel rakkomandazzjonijiet konkreti ulterjuri biex tipprevjeni b'mod effettiv u teqred il-MĠF, kemm fl-UE kif ukoll barra minnha. Kemm in-nisa kif ukoll l-irġiel għandhom rwol kruċjali fil-qerda tal-MĠF. Xejn ma jista' jiġġustifika din il-vjolenza kontra n-nisa u l-bniet, u ħadd m'għandu jibqa' sieket. Għadna impenjati aktar minn qatt qabel biex intemmu l-forom kollha ta' vjolenza kontra n-nisa. Ma nistgħux nistennew. Dan hu d-dmir tagħna fil-konfront ta' kull mara u tifla f'riskju.” Sfond Il-mutilazzjoni ġenitali femminili (MĠF) tinkludi l-proċeduri kollha li jinvolvu t-tneħħija parzjali jew totali tal-ġenitali esterni femminili jew ħsara oħra lill-organi ġenitali femminili għal raġunijiet mhux mediċi, kif definit mill-Organizzazzjoni Dinjija tas-Saħħa. Il-MĠF hija kwistjoni dinjija li teżisti anke fl-Ewropa. Huwa stmat li fi 13-il pajjiż Ewropew hemm 180,000 tifla li huma f'riskju ta' mutilazzjoni filwaqt li 600,000 mara qed jgħixu bil-konsegwenzi tal-MĠF fl-Ewropa. Il-MĠF titwettaq b'motivazzjonijiet żbaljati għal diversi raġunijiet kulturali, reliġjużi jew soċjali fuq bniet żgħar bejn l-infanzja u l-età ta' 15-il sena. Il-MĠF tikkostitwixxi forma ta' abbuż tat-tfal u vjolenza kontra n-nisa u l-bniet; hija għandha konsegwenzi fiżiċi u psikoloġiċi gravi kemm fuq żmien qasir kif ukoll fit-tul. Skont il-Konvenzjoni tal-Kunsill tal-Ewropa dwar il-Prevenzjoni u l-Ġlieda Kontra l-Vjolenza fuq in-Nisa u l-Vjolenza Domestika hi meħtieġa l-kriminalizzazzjoni tal-MĠF. Il-Konvenzjoni ġiet iffirmata mill-Istati Membri kollha u sa issa ġiet ratifikata minn 21 Stat Membru. Il-Kummissjoni qed taħdem mal-Kunsill għall-adeżjoni tal-UE għall-Konvenzjoni. Jekk il-Konvenzjoni ta' Istanbul tibqa' blokkata fil-Kunsill, il-Kummissjoni fl-2021 tressaq proposta ġdida biex tipprevjeni u tiġġieled il-vjolenza abbażi tal-ġeneru. Barra minn hekk, il-Kummissjoni tipproponi li l-lista ta' reati b'dimensjoni Ewropea tiġi estiża bil-forom kollha ta' reat ta' mibegħda u diskors ta' mibegħda. Anke l-Konvenzjoni tan-NU tal-1989 dwar id-drittijiet tat-tfal, li jiffurmaw parti minnha l-Istati Membri kollha, tikkundanna l-MĠF bħala forma ta' vjolenza kontra n-nisa. L-Unjoni Ewropea tibqa' impenjata lejn l-implimentazzjoni sħiħa tal-Aġenda 2030 għall-Iżvilupp Sostenibbli, li tindirizza l-MĠF permezz tal-Għan numru 5 tagħha dwar l-Ugwaljanza bejn il-ġeneri u l-mira speċifika 5.3 tagħha dwar l-eliminazzjoni ta' prattiki dannużi. Fil-kuntest ta' azzjoni esterna u l-kooperazzjoni għall-iżvilupp, il-qerda tal-MĠF tibqa' azzjoni ċentrali fil-qafas tal-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020–2024 u l-Pjan ta' Azzjoni dwar l-Ugwaljanza bejn is-Sessi 2021–2025. Dan hu rifless f'azzjonijiet konkreti, pereżempju permezz ta' appoġġ lill-Programm Konġunt ta' UNFPA/UNICEF għall-eliminazzjoni tal-mutilazzjoni ġenitali femminili permezz tal-inizjattiva reġjonali Spotlight Africa, fejn ġew iddedikati €10 miljun għall-ġlieda kontra l-prattika fi 18-il pajjiż sħab. Il-Kummissjoni qed tippjana biex tippreżenta proposta leġiżlattiva għall-prevenzjoni u għall-ġlieda kontra forom speċifiċi ta' vjolenza abbażi tal-ġeneru. Il-Kummissjoni se tipproponi wkoll Rakkomandazzjoni speċifika għall-prevenzjoni ta' prattiki dannużi. Barra minn hekk, l-UE tkompli tipprovdi finanzjament permezz tal-fergħa Daphne tal-programmi tal-UE għal proġetti li għandhom l-għan li jiġġieldu l-vjolenza abbażi tal-ġeneru, inkluża l-MĠF. L-istrateġija li jmiss tal-UE dwar id-drittijiet tat-tfal tkopri kemm l-azzjoni interna kif ukoll dik esterna. Tinkludi azzjonijiet għall-prevenzjoni u r-rispons għall-vjolenza kontra t-tfal, kemm fl-azzjonijiet interni kif esterni tal-UE. Il-Patt Ġdid dwar il-Migrazzjoni u l-Ażil imressaq mill-Kummissjoni f'Settembru 2020 għandu wkoll l-għan li jsaħħaħ is-salvagwardji ta' protezzjoni disponibbli għal persuni bi bżonnijiet speċjali, u jiżgura l-eliġibbiltà għall-protezzjoni internazzjonali għan-nisa u l-bniet b'biża' ta' persekuzzjoni jew li jiffaċċjaw ir-riskju li jisfaw vittmi tal-MĠF. Għal Iktar Informazzjoni Sabiex wieħed isir jaf aktar dwar il-mutilazzjoni ġenitali femminili u dak li qiegħda tagħmel l-Unjoni Ewropea biex telimina din il-prattika, ara l-Q&A. Riċerka mill-Istitut Ewropew għall-Ugwaljanza bejn is-Sessi dwar il-prevalenza tal-mutilazzjoni ġenitali femminili fl-Unjoni Ewropea u studju dwar il-prevalenza tal-MĠF fil-Belġju, il-Greċja, Franza, l-Italja, Ċipru u Malta. Studju dwar il-MĠF: More girls at risk but community opposition growing